ระเบียบคณะกรรมการกองทุนบำเหน็จบำนาญข้าราชการ ว่าด้วยการพัสดุ พ.ศ. 2550

ระเบียบคณะกรรมการกองทุนบำเหน็จบำนาญข้าราชการ
ระเบียบคณะกรรมการกองทุนบำเหน็จบำนาญข้าราชการ
ว่าด้วยการพัสดุ
พ.ศ. ๒๕๕๐
 

อาศัยอำนาจตามความในมาตรา
๒๖ (๑) แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙
คณะกรรมการกองทุนบำเหน็จบำนาญข้าราชการจึงวางระเบียบไว้ดังนี้

ข้อ
๑ ระเบียบนี้เรียกว่า ระเบียบคณะกรรมการกองทุนบำเหน็จบำนาญข้าราชการ
ว่าด้วยการพัสดุ พ.ศ. ๒๕๕๐

ข้อ
๒[๑] ระเบียบนี้ให้ใช้บังคับตั้งแต่วันที่ ๑
พฤษภาคม ๒๕๕๐ เป็นต้นไป

ข้อ
๓
ให้ยกเลิกระเบียบคณะกรรมการกองทุนบำเหน็จบำนาญข้าราชการ ว่าด้วยการพัสดุ
พ.ศ. ๒๕๔๕ และระเบียบคณะกรรมการกองทุนบำเหน็จบำนาญข้าราชการ ว่าด้วยการพัสดุ
(ฉบับที่ ๒) พ.ศ. ๒๕๔๖

ข้อ
๔ บรรดาระเบียบ
ข้อบังคับและคำสั่งอื่นใดในส่วนที่กำหนดไว้แล้วในระเบียบนี้
หรือขัดหรือแย้งกับระเบียบนี้ ให้ใช้ระเบียบนี้แทน

ข้อ
๕
ให้เลขาธิการเป็นผู้รักษาการตามระเบียบนี้ และมีอำนาจหน้าที่ในการกำหนดแบบและวิธีปฏิบัติเพื่อให้เป็นไปตามระเบียบนี้
และวินิจฉัยปัญหาเกี่ยวกับการปฏิบัติตามระเบียบนี้
สำหรับกรณีที่เป็นการอนุมัติยกเว้น
หรือผ่อนผันการไม่ปฏิบัติตามระเบียบนี้ ให้เป็นอำนาจของคณะกรรมการ กบข.

หมวด ๑
ข้อความทั่วไป
 

ข้อ
๖ ในระเบียบนี้
การพัสดุ
หมายความว่า การจัดหา การควบคุมพัสดุ การจำหน่ายพัสดุ
การจ้างที่ปรึกษาและการดำเนินการอื่นๆ ที่กำหนดไว้ในระเบียบนี้
พัสดุ
หมายความว่า วัสดุ ครุภัณฑ์ ที่ดินและสิ่งก่อสร้าง
การจัดหา
หมายความว่า การซื้อ การจ้าง การเช่า การแลกเปลี่ยนและการดำเนินการอื่นใด เพื่อให้ได้มาซึ่งพัสดุหรือบริการ
แต่ไม่รวมถึงการจ้างที่ปรึกษา ผู้จัดการกองทุน
ผู้เก็บรักษาทรัพย์สินและการจัดทำเอง
การจ้างที่ปรึกษา
หมายความว่า การจ้างบริการจากที่ปรึกษา รวมทั้งการจ้างที่ปรึกษา
เพื่อให้บริการด้านการศึกษา สำรวจ ออกแบบ ควบคุมงานและการวิจัย
กบข.
หมายความว่า กองทุนบำเหน็จบำนาญข้าราชการ
คณะกรรมการ
กบข. หมายความว่า คณะกรรมการกองทุนบำเหน็จบำนาญข้าราชการ
เลขาธิการ
หมายความว่า เลขาธิการคณะกรรมการกองทุนบำเหน็จบำนาญข้าราชการ
เจ้าหน้าที่จัดหา
หมายความว่า เจ้าหน้าที่ในฝ่ายสนับสนุนทั่วไป หรือเจ้าหน้าที่อื่นที่ได้รับ
การแต่งตั้งเป็นลายลักษณ์อักษรจากเลขาธิการให้เป็นเจ้าหน้าที่จัดหา

ข้อ
๗ การจัดหาและการจ้างที่ปรึกษา
ให้สนับสนุนสินค้าที่ผลิตในประเทศและกิจการของคนไทย

ข้อ
๘ ในการดำเนินการตามระเบียบนี้
ให้ผู้มีหน้าที่รับผิดชอบในแต่ละขั้นตอนต้องดำเนินการโดยเปิดเผย
โปร่งใสและเปิดโอกาสให้มีการแข่งขันกันอย่างเป็นธรรม เว้นแต่
กรณีที่มีลักษณะเฉพาะอันเป็นการยกเว้นตามที่กำหนดไว้ในระเบียบนี้
ในการดำเนินการแต่ละขั้นตอน
ให้ผู้มีหน้าที่บันทึกหลักฐานในการดำเนินการ
พร้อมทั้งระบุเหตุผลในการพิจารณาสั่งการในขั้นตอนที่สำคัญไว้เพื่อประกอบการพิจารณาด้วย

หมวด ๒
การจัดหาและการจ้างที่ปรึกษา
 

ส่วนที่ ๑
หน่วยงานผู้รับผิดชอบและผู้มีอำนาจสั่งการ
 

ข้อ
๙
การขออนุมัติหลักการในการจัดหาและการจ้างที่ปรึกษา
ให้หน่วยงานที่ต้องการใช้พัสดุหรือบริการ หรือการจ้างที่ปรึกษาจัดทำใบขอจัดหา
ขออนุมัติจากผู้บังคับบัญชาในสายงานที่สังกัด เมื่อได้รับอนุมัติแล้ว
ให้แจ้งเจ้าหน้าที่จัดหาเพื่อดำเนินการต่อไป

ข้อ
๑๐
การดำเนินการจัดหาและการจ้างที่ปรึกษา
ให้เป็นหน้าที่ของฝ่ายสนับสนุนทั่วไปเว้นแต่กรณีที่ระเบียบนี้กำหนดไว้เป็นการเฉพาะ
หรือเลขาธิการได้พิจารณามอบหมายให้หน่วยงานอื่น
ดำเนินการจัดหาหรือจ้างที่ปรึกษาตามระเบียบนี้เป็นลายลักษณ์อักษร
และเมื่อหน่วยงานนั้นดำเนินการตามที่ได้รับมอบหมายเสร็จสิ้นแล้ว
ให้จัดส่งเอกสารหลักฐานที่เกี่ยวข้องทั้งหมดให้แก่ฝ่ายสนับสนุนทั่วไปโดยเร็ว

ข้อ
๑๑ ก่อนการดำเนินการจัดหาและจ้างที่ปรึกษาทุกครั้ง
ให้ฝ่ายสนับสนุนทั่วไปหรือหน่วยงานที่ได้รับมอบหมายจัดทำรายงานเสนอเลขาธิการ
หรือคณะกรรมการ กบข. แล้วแต่กรณี เมื่อได้รับความเห็นชอบแล้ว
จึงจะดำเนินการต่อไปได้
ในการจัดหา
หรือการจ้างที่ปรึกษาที่ต้องปฏิบัติเป็นปกติประจำ ผู้มีอำนาจสั่งการอาจพิจารณาให้ความเห็นชอบในลักษณะที่เป็นหลักการก็ได้

ข้อ
๑๒
การอนุมัติสั่งจัดหาหรือสั่งจ้างที่ปรึกษาครั้งหนึ่ง
ให้เป็นอำนาจของผู้ดำรงตำแหน่งและภายในวงเงิน ดังต่อไปนี้
(๑) เลขาธิการไม่เกินสามสิบล้านบาท
(๒) คณะกรรมการ กบข. เกินกว่าสามสิบล้านบาท
สำหรับการจ้างที่ปรึกษาโดยวิธีพิเศษให้เลขาธิการมีอำนาจอนุมัติสั่งจ้างที่ปรึกษาครั้งหนึ่งในวงเงินไม่เกินสิบล้านบาท

ข้อ
๑๓ การแต่งตั้งคณะกรรมการต่าง ๆ
และการสั่งการในกระบวนการจัดหาหรือจ้างที่ปรึกษาเพื่อปฏิบัติหน้าที่ตามระเบียบนี้
ให้เป็นอำนาจอนุมัติของผู้มีอำนาจสั่งการ
การดำเนินการตามวรรคหนึ่ง
เลขาธิการจะมอบอำนาจให้แก่รองเลขาธิการ ผู้ช่วยเลขาธิการ
หรือผู้อำนวยการหรือเทียบเท่าก็ได้ตามความเหมาะสม เว้นแต่
การสั่งการในการจัดหาหรือการจ้างที่ปรึกษาโดยวิธีพิเศษจะมอบอำนาจมิได้
คณะกรรมการตามวรรคหนึ่งจะต้องมีจำนวนไม่น้อยกว่าสามคน
ในการประชุมของคณะกรรมการต้องมีกรรมการไม่น้อยกว่าสองในสามและในการพิจารณาของคณะกรรมการให้ถือเสียงข้างมากเป็นสำคัญ
เว้นแต่ การดำเนินการของคณะกรรมการตรวจรับพัสดุ หรือคณะกรรมการตรวจการจ้างตามข้อ
๒๙ วรรคสอง ต้องเป็นมติเอกฉันท์ของคณะกรรมการที่มาประชุม
ในกรณีจำเป็นหรือเพื่อประโยชน์แก่
กบข.
ในการดำเนินการจัดหาและการจ้างที่ปรึกษาจะแต่งตั้งบุคคลอื่นที่มิใช่พนักงานของ
กบข. ซึ่งเป็นผู้ชำนาญการ หรือผู้ทรงคุณวุฒิในงานที่จะจัดหา
หรือจ้างที่ปรึกษาเป็นกรรมการด้วยก็ได้
ในการจัดหาหรือจ้างที่ปรึกษาครั้งเดียวกัน
ห้ามแต่งตั้งผู้ที่เป็นกรรมการจัดหา
หรือกรรมการจ้างที่ปรึกษาเป็นกรรมการตรวจรับหรือกรรมการตรวจการจ้าง

ส่วนที่ ๒
วิธีการจัดหา
 

ข้อ
๑๔ การจัดหา กระทำได้สี่วิธี คือ
(๑) วิธีตกลงราคา ได้แก่การจัดหาครั้งหนึ่ง ซึ่งมีวงเงินไม่เกินสองแสนบาท
(๒) วิธีสืบราคา ได้แก่การจัดหาครั้งหนึ่ง ซึ่งมีวงเงินเกินกว่าสองแสนบาท
แต่ไม่เกินสองล้านบาท
(๓) วิธีแข่งขันราคา ให้ดำเนินการตาม (๓.๑) ก่อน หากไม่อาจดำเนินการได้
ให้ดำเนินการตาม (๓.๒) ต่อไป
(๓.๑) วิธีประมูลด้วยระบบอิเล็กทรอนิกส์ (e-Auction)
ได้แก่การจัดหาครั้งหนึ่ง ซึ่งมีวงเงินเกินกว่าสองล้านบาทและเป็นพัสดุที่มีคุณลักษณะที่สามารถกำหนดได้แน่นอน
มีผู้ขายหรือผู้รับจ้างหลายรายและเป็นพัสดุที่สามารถจัดหาโดยวิธีประมูลด้วยระบบอิเล็กทรอนิกส์ได้
(๓.๒) วิธีประกวดราคา ได้แก่การจัดหาครั้งหนึ่ง
ซึ่งมีวงเงินเกินกว่าสองล้านบาท
(๔) วิธีพิเศษ ได้แก่การจัดหาครั้งหนึ่ง
ซึ่งมีวงเงินเกินกว่าสองแสนบาทและเมื่อมีกรณีหนึ่งกรณีใด ดังนี้
(๔.๑) การจัดหาที่เร่งด่วน หากล่าช้าอาจจะเสียหายแก่ กบข.
(๔.๒) เป็นวัสดุที่มีความต้องการใช้เพิ่มขึ้นในสถานการณ์ที่จำเป็น
หรือเร่งด่วน หรือ เพื่อประโยชน์ของ กบข. และจำเป็นต้องจัดหาเพิ่มเติม (Repeat Order)
(๔.๓)
การจัดหาที่จำเป็นจะต้องจัดหาจากผู้ขายหรือผู้รับจ้างรายหนึ่งรายใดโดยเฉพาะ
หรือการจัดหาที่มีข้อจำกัดทางเทคนิคที่จำเป็นต้องระบุยี่ห้อเป็นการเฉพาะ
หรือการจัดหาเพื่อให้ได้มาตรฐานเดียวกับพัสดุหรืองานบริการที่ กบข. เคยจัดหามาก่อน
(๔.๔) การจัดหาจากส่วนราชการ รัฐวิสาหกิจ หรือหน่วยงานของรัฐ
ซึ่งเป็นผู้ขายหรือผู้รับจ้างพัสดุหรืองานจ้างนั้นเอง
(๔.๕) การจัดหาจากห้างหุ้นส่วน หรือบริษัทที่ กบข. เป็นหุ้นส่วน
หรือถือหุ้นเกินกว่าร้อยละห้าสิบ
หรือนิติบุคคลที่ห้างหุ้นส่วนหรือบริษัทดังกล่าวเป็นหุ้นส่วนหรือถือหุ้นทั้งหมด
(๔.๖)
เป็นงานจ้างซ่อมพัสดุที่จำเป็นต้องถอดตรวจเพื่อให้ทราบความชำรุดเสียหายเสียก่อนจึงจะประมาณค่าซ่อมได้
ทั้งนี้
ในกรณีที่เป็นการจัดหาโดยวิธีพิเศษที่มีวงเงินเกินกว่าหนึ่งล้านบาท
เมื่อดำเนินการแล้วให้รายงานคณะกรรมการ กบข. ทราบด้วย
ในการจัดหาพัสดุที่ดำเนินการโดยฝ่ายสนับสนุนทั่วไป
ให้ฝ่ายสนับสนุนทั่วไปเป็นผู้พิจารณาและระบุวิธีการจัดหา ยกเว้น
ในกรณีที่หน่วยงานใดประสงค์จะใช้วิธีการจัดหาอื่น
หน่วยงานนั้นจะต้องระบุเหตุผลและความจำเป็นในการจัดหาให้ชัดเจนเสนอผ่านฝ่ายสนับสนุนทั่วไป

ข้อ
๑๕ การจัดหาพัสดุ
ในกรณีที่วัตถุประสงค์ในการใช้พัสดุเป็นเหตุให้ต้องคำนึงถึงคุณภาพ การดูแลรักษา
หรือการใช้ประโยชน์จากพัสดุเป็นสำคัญ
หรือในกรณีที่มีเหตุผลอันสมควรให้สามารถจัดหาพัสดุโดยอาจไม่ต้องถือราคาต่ำสุดในการจัดหาก็ได้
ทั้งนี้ ให้ระบุเหตุผลในการดำเนินการให้ชัดเจน

วิธีตกลงราคา
ข้อ
๑๖ การจัดหาโดยวิธีตกลงราคา
ให้เจ้าหน้าที่จัดหาต่อรองราคากับผู้ขายหรือผู้รับจ้างโดยตรง
แล้วสรุปผลรายงานโดยพิจารณาถึงประโยชน์ของ กบข. เป็นสำคัญ
เสนอตามลำดับเพื่อผู้มีอำนาจสั่งการพิจารณาอนุมัติและออกใบสั่งจัดหา
หรือใบสั่งจ้างที่ปรึกษา หรือใบสั่งงานอื่นๆ ตามแบบที่เลขาธิการกำหนด
การจัดหาพัสดุโดยวิธีตกลงราคา
ถ้าผู้มีอำนาจสั่งจัดหาเห็นสมควรจะจัดหาโดยวิธีสืบราคาหรือวิธีแข่งขันราคาก็ได้
กรณีที่เป็นการจัดหาที่มีวงเงินไม่เกินหนึ่งหมื่นบาท
หรือเป็นการซื้อจากห้างสรรพสินค้างานนิทรรศการ ผู้ประกอบธุรกิจประเภทค้าส่ง
หรือการจัดหาที่มีความจำเป็นเร่งด่วนเกิดขึ้นโดยไม่คาดหมายไว้ก่อนและไม่อาจดำเนินการตามปกติได้ทัน
ให้เจ้าหน้าที่จัดหาหรือเจ้าหน้าที่ผู้รับผิดชอบในการปฏิบัติงานนั้นดำเนินการจัดหาไปก่อนโดยไม่ต้องเสนอผู้มีอำนาจสั่งการตามวรรคหนึ่ง
เมื่อได้ดำเนินการตามวรรคสามแล้ว
ให้รีบรายงานผู้มีอำนาจสั่งการในโอกาสแรกตามแบบที่เลขาธิการกำหนด
เมื่อผู้มีอำนาจสั่งการเห็นชอบแล้ว
ให้ถือว่ารายงานดังกล่าวเป็นหลักฐานการตรวจรับโดยอนุโลม

วิธีสืบราคา
ข้อ
๑๗ การจัดหาโดยวิธีสืบราคา
ให้เจ้าหน้าที่จัดหาสืบราคาจากผู้ขายหรือผู้รับจ้างโดยตรงอย่างน้อยสามราย
โดยให้ผู้ขายหรือผู้รับจ้างเสนอราคาตามรายละเอียดที่เจ้าหน้าที่จัดหากำหนดให้
ผู้เสนอราคาแต่ละราย
ไม่ต้องเสนอราคาพร้อมกัน
แต่เจ้าหน้าที่จัดหาต้องรักษาข้อเสนอของรายที่เสนอมาก่อนเป็นความลับ
การพิจารณาตัดสินโดยปกติให้ถือคุณภาพของพัสดุ
หรือบริการและราคาเป็นสำคัญ ทั้งนี้
ในกรณีที่มีผู้ขายหรือผู้รับจ้างเสนอราคาไม่ถึงสามราย หากมีเหตุผลความจำเป็น
ก็ให้ดำเนินการต่อไปได้
เมื่อการดำเนินการได้ผลเป็นประการใด
ให้เจ้าหน้าที่จัดหารายงานผู้มีอำนาจสั่งการต่อไป ทั้งนี้
ในกรณีที่เป็นการสืบราคาที่มีวงเงินเกินกว่าหนึ่งล้านบาท
จะต้องเสนอให้คณะกรรมการจัดหา
โดยวิธีสืบราคาพิจารณาผลการสืบราคาซึ่งเลขาธิการแต่งตั้งขึ้นพิจารณาก่อน
การจัดหาพัสดุโดยวิธีสืบราคา
ถ้าผู้มีอำนาจสั่งจัดหาเห็นสมควรจะจัดหาโดยวิธีแข่งขันราคาก็ได้

วิธีแข่งขันราคาโดยการประมูลด้วยระบบอิเล็กทรอนิกส์ (e-Auction)
ข้อ
๑๘
การจัดหาโดยวิธีประมูลด้วยระบบอิเล็กทรอนิกส์
ฝ่ายสนับสนุนทั่วไปจะต้องเสนอผู้มีอำนาจสั่งการเพื่อดำเนินการประมูลด้วยระบบอิเล็กทรอนิกส์
โดยมีหลักการสำคัญดังนี้
(๑) แต่งตั้งคณะกรรมการจัดหาโดยวิธีประมูลด้วยระบบอิเล็กทรอนิกส์
(๒) กำหนดรายละเอียดคุณลักษณะเฉพาะของพัสดุ หรือรูปแบบรายการละเอียด
และเงื่อนไขในการประมูลด้วยระบบอิเล็กทรอนิกส์ให้ชัดเจน
(๓) คัดเลือกรายชื่อผู้ขายหรือผู้รับจ้างที่ผ่านมาตรฐานทางเทคนิคขั้นต่ำ
(๔) การพิจารณาตัดสิน
ให้ดำเนินการโดยคณะกรรมการจัดหาโดยวิธีประมูลด้วยระบบอิเล็กทรอนิกส์
เมื่อดำเนินการได้ผลเป็นประการใด
ให้คณะกรรมการจัดหาโดยวิธีประมูลด้วยระบบอิเล็กทรอนิกส์
รายงานผ่านฝ่ายสนับสนุนทั่วไปเพื่อนำเสนอผู้มีอำนาจสั่งการพิจารณาต่อไป

วิธีแข่งขันราคาโดยการประกวดราคา
ข้อ
๑๙ การจัดหาโดยวิธีประกวดราคา
ฝ่ายสนับสนุนทั่วไปจะต้องเสนอผู้มีอำนาจสั่งการ เพื่อดำเนินการประกวดราคา
โดยมีหลักการสำคัญดังนี้
(๑) แต่งตั้งคณะกรรมการจัดหาโดยวิธีประกวดราคา
(๒) กำหนดรายละเอียดคุณลักษณะเฉพาะของพัสดุ หรือรูปแบบรายการละเอียด
และเงื่อนไขในการประกวดราคาให้ชัดเจน
และเปิดโอกาสให้ผู้เข้าประกวดราคาสามารถเข้าแข่งขันราคาหรือแข่งขันคุณภาพได้อย่างเสรีและเป็นธรรม
(๓) ประกาศให้ผู้สนใจทราบโดยเปิดเผยอย่างน้อยห้าวันทำการ
และหากเห็นควรจะส่งประกาศและเงื่อนไขการประกวดราคาไปยังผู้ขายหรือผู้รับจ้างโดยตรง
หรือโฆษณาโดยวิธีอื่นอีกด้วยก็ได้และจะต้องมีช่วงเวลาสำหรับการคำนวณราคาหลังปิดการประกาศให้ผู้สนใจทราบจนถึงวันก่อนรับซองประกวดราคาไม่น้อยกว่าห้าวันทำการ
(๔) การพิจารณาตัดสิน
ให้ดำเนินการโดยคณะกรรมการจัดหาโดยวิธีประกวดราคาพิจารณาผลการประกวดราคา
ในกรณีที่ผู้เข้าประกวดราคารายใด
เสนอรายละเอียดแตกต่างไปจากเงื่อนไขที่กำหนดในเอกสารประกวดราคาในส่วนที่มิใช่สาระสำคัญและความแตกต่างนั้นไม่มีผลทำให้เกิดการได้เปรียบเสียเปรียบต่อผู้เข้าประกวดราคารายอื่น
หรือเป็นการผิดพลาดเล็กน้อย
ให้คณะกรรมการจัดหาโดยวิธีประกวดราคาพิจารณาผ่อนผันให้เข้าประกวดราคาโดยไม่ตัดสิทธิผู้เข้าประกวดราคารายนั้นออก
ในการพิจารณา
คณะกรรมการจัดหาโดยวิธีประกวดราคาอาจสอบถามข้อเท็จจริงจากผู้เข้าประกวดราคารายใดก็ได้
แต่จะให้ผู้เข้าประกวดราคารายใดเปลี่ยนแปลงสาระสำคัญที่เสนอไว้แล้วมิได้
เมื่อการดำเนินการได้ผลเป็นประการใด
ให้คณะกรรมการจัดหาโดยวิธีประกวดราคาพิจารณาผลการประกวดราคารายงานผ่านฝ่ายสนับสนุนทั่วไปเพื่อนำเสนอผู้มีอำนาจสั่งการพิจารณาต่อไป

วิธีพิเศษ
ข้อ
๒๐ การจัดหาโดยวิธีพิเศษ
ให้ผู้มีอำนาจสั่งการแต่งตั้งคณะกรรมการจัดหาโดยวิธีพิเศษ
เพื่อพิจารณาต่อรองราคากับผู้ขายหรือผู้รับจ้างโดยตรง
เมื่อการดำเนินการได้ผลเป็นประการใด
ให้คณะกรรมการจัดหาโดยวิธีพิเศษรายงานผ่านฝ่ายสนับสนุนทั่วไปเพื่อนำเสนอผู้มีอำนาจสั่งการพิจารณาต่อไป

ส่วนที่ ๓
วิธีการจ้างที่ปรึกษา
 

ข้อ
๒๑ การจ้างที่ปรึกษา กระทำได้สามวิธี
คือ
(๑) วิธีตกลง ได้แก่
(๑.๑) การจ้างที่ปรึกษาที่มีค่างานไม่เกินห้าแสนบาท
(๑.๒) การจ้างที่เลขาธิการเห็นสมควรให้จ้างที่ปรึกษารายเดิมเพื่อทำงานต่อเนื่อง
(๑.๓)
การจ้างในกรณีที่ทราบแน่ชัดว่าผู้เชี่ยวชาญในงานที่จะให้บริการตามที่ต้องการมีจำนวนจำกัด
หรือการจ้างในกรณีที่ต้องการรักษาความลับทางธุรกิจ
หรือไม่เหมาะสมที่จะดำเนินการด้วยวิธีคัดเลือกและเป็นการจ้างที่มีค่าจ้างไม่เกินสามล้านบาท
(๑.๔) การจ้างที่คณะกรรมการ กบข.
เห็นสมควรให้ใช้ที่ปรึกษารายหนึ่งรายใดเป็นการเฉพาะ
(๒) วิธีคัดเลือก
(๓) วิธีพิเศษ ได้แก่
การจ้างที่ปรึกษาครั้งหนึ่งและต้องดำเนินการภายใต้หลักเกณฑ์ตาม
(๓.๑) และ (๓.๒) ดังนี้
(๓.๑) เป็นการจ้างที่ต้องกระทำโดยจำเป็นเร่งด่วน
หากดำเนินการว่าจ้างตามวิธี (๑) และ (๒) จะทำให้เกิดการล่าช้า
หรือเกิดความเสียหายแก่ กบข. และ
(๓.๒) เป็นการจ้างที่เกี่ยวข้องกับการลงทุนและต้องการรักษาความลับทางธุรกิจ
ทั้งนี้
ในกรณีที่เป็นการจ้างที่ปรึกษาโดยวิธีพิเศษที่มีวงเงินเกินกว่าหนึ่งล้านบาท
เมื่อดำเนินการแล้ว ให้รายงานคณะกรรมการ กบข. ทราบด้วย

ข้อ
๒๒ การจ้างที่ปรึกษาโดยวิธีตกลง
ให้เจ้าหน้าที่จัดหาเป็นผู้ดำเนินการ ในกรณีที่เห็นสมควรเลขาธิการจะแต่งตั้งคณะกรรมการจ้างที่ปรึกษาโดยวิธีตกลงเป็นผู้ดำเนินการก็ได้
และให้เจ้าหน้าที่จัดหาหรือคณะกรรมการจ้างที่ปรึกษาโดยวิธีตกลง
มีอำนาจหน้าที่ดังนี้
(๑) พิจารณาข้อเสนอด้านเทคนิคของที่ปรึกษา
ซึ่งหมายถึงคุณวุฒิและประวัติการทำงาน หรือหลักฐานแสดงผลงานที่ได้เคยปฏิบัติมาแล้ว
และให้หมายความรวมถึงข้อกำหนดอื่นใดที่เจ้าหน้าที่จัดหา
หรือคณะกรรมการจ้างที่ปรึกษาโดยวิธีตกลงกำหนด
(๒) พิจารณาอัตราค่าจ้างและค่าใช้จ่ายอื่นๆ
(๓) พิจารณารายละเอียดที่จะกำหนดในสัญญา
เมื่อการดำเนินการได้ผลประการใด
ให้เจ้าหน้าที่จัดหา หรือคณะกรรมการจ้างที่ปรึกษาโดยวิธีตกลงรายงานผ่านฝ่ายสนับสนุนทั่วไป
เพื่อนำเสนอผู้มีอำนาจสั่งการพิจารณาต่อไป

ข้อ
๒๓ การจ้างที่ปรึกษาโดยวิธีคัดเลือก
ให้แต่งตั้งคณะกรรมการจ้างที่ปรึกษาโดยวิธีคัดเลือกเพื่อดำเนินการ
และมีอำนาจหน้าที่ดังนี้
(๑) พิจารณาจัดหารายชื่อที่ปรึกษา
แล้วพิจารณาคัดเลือกคุณสมบัติของที่ปรึกษาที่ตรงกับงานจ้างมากที่สุดไม่น้อยกว่าสามราย
(๒) พิจารณากำหนดหลักเกณฑ์ในการพิจารณาคัดเลือก
ซึ่งโดยปกติจะให้ที่ปรึกษายื่นซองข้อเสนอเป็นสองซอง คือ
ซองข้อเสนอทางเทคนิคและซองข้อเสนอด้านราคา การคัดเลือกจะพิจารณาจากข้อเสนอทางเทคนิค
ซึ่งมีรายละเอียดเช่นเดียวกับที่ระบุไว้ในข้อ ๒๒ (๑) ก่อน
(๓) ออกหนังสือเชิญชวนที่ปรึกษาตามรายชื่อที่คัดเลือกไว้ตาม (๑)
โดยแจ้งให้ทราบหลักเกณฑ์ตาม (๒) ด้วย
(๔) พิจารณาข้อเสนอทางเทคนิคของที่ปรึกษาทุกราย
และจัดลำดับของผู้ที่ผ่านเกณฑ์ที่คณะกรรมการจ้างที่ปรึกษาโดยวิธีคัดเลือกกำหนด
(๕) เปิดซองราคาของผู้ที่ได้รับการจัดลำดับที่หนึ่งถึงลำดับที่สามพร้อมกัน
แล้วเลือกรายที่ยื่นข้อเสนอทางเทคนิคดีที่สุดลำดับที่หนึ่งมาเจรจาต่อรองราคาเป็นลำดับแรก
หากเจรจาไม่ได้ผล ให้ยกเลิกแล้วเจรจากับรายที่ยื่นข้อเสนอทางเทคนิคดีที่สุดรายถัดไปตามลำดับ
ทั้งนี้
อาจไม่ต้องถือราคาต่ำสุดในการจ้างก็ได้ โดยให้ระบุเหตุผลในการดำเนินการให้ชัดเจน
(๖) เมื่อเจรจาได้ที่ปรึกษารายที่เหมาะสมแล้ว ให้พิจารณาเงื่อนไขต่างๆ
ที่จะกำหนดในสัญญา
(๗) เมื่อตัดสินให้ทำสัญญากับที่ปรึกษาซึ่งได้รับการคัดเลือกแล้ว
ให้ส่งคืนซองข้อเสนอด้านราคาให้แก่ที่ปรึกษารายอื่นที่ได้ยื่นไว้โดยไม่เปิดซอง
เมื่อดำเนินการได้ผลประการใด
ให้คณะกรรมการจ้างที่ปรึกษาโดยวิธีคัดเลือกรายงานผลการพิจารณาและความเห็น
พร้อมเอกสารที่ได้รับไว้ทั้งหมดผ่านฝ่ายสนับสนุนทั่วไป
เพื่อนำเสนอผู้มีอำนาจสั่งการพิจารณาต่อไป

ข้อ
๒๔ การจ้างที่ปรึกษาโดยวิธีพิเศษ
ให้ผู้มีอำนาจสั่งการแต่งตั้งคณะกรรมการจ้างที่ปรึกษาโดยวิธีพิเศษเพื่อต่อรองค่าจ้างกับที่ปรึกษาโดยตรง
เมื่อดำเนินการได้ผลเป็นประการใด
ให้คณะกรรมการจ้างที่ปรึกษาโดยวิธีพิเศษรายงานผ่านฝ่ายสนับสนุนทั่วไป เพื่อนำเสนอผู้มีอำนาจสั่งการพิจารณาต่อไป

ส่วนที่ ๔
การทำสัญญา
 

ข้อ
๒๕ การจัดหาหรือการจ้างที่ปรึกษา
ให้ทำสัญญาเป็นภาษาไทย ตามแบบที่เลขาธิการกำหนด โดยต้องมีข้อกำหนดดังต่อไปนี้ด้วย
(๑) หลักประกันการปฏิบัติตามสัญญา อันได้แก่ เงินสด แคชเชียร์เช็ค
หนังสือค้ำประกันของธนาคาร พันธบัตรรัฐบาล หรือพันธบัตรรัฐวิสาหกิจ
ในอัตราร้อยละห้าของมูลค่าตามสัญญา
หลักประกันนี้ให้คืนแก่คู่สัญญาโดยเร็ว
อย่างช้าไม่เกินสิบห้าวันนับแต่วันที่คู่สัญญาพ้นจากข้อผูกพันตามสัญญาแล้ว
(๒) กำหนดเวลาส่งมอบพัสดุ งานจ้างหรือบริการ พร้อมอัตราหรือจำนวนค่าปรับเป็นรายวัน
(๓) ในกรณีที่มีการขอรับเงินล่วงหน้า
ให้มีเงื่อนไขการจ่ายเงินล่วงหน้าได้ไม่เกินร้อยละยี่สิบของมูลค่าตามสัญญา
แต่จะต้องมีหลักประกันตาม (๑) เป็นประกันการรับเงินล่วงหน้าในจำนวนที่เท่ากันด้วย
หลักประกันนี้ให้คืนแก่คู่สัญญา
เมื่อ กบข. ได้หักเงินที่ได้จ่ายล่วงหน้าจากเงินที่จ่ายตามผลงานแต่ละงวดไว้ครบถ้วนแล้ว
ในกรณีที่เป็นการจัดหาหรือการจ้างที่ปรึกษาจากหน่วยงานของรัฐ
รัฐวิสาหกิจ หรือองค์การระหว่างประเทศ
หรือโดยปกติประเพณีทางการค้าในการจัดหาและการจ้างที่ปรึกษาบางประเภทที่ไม่อาจปฏิบัติตาม
(๑) หรือ (๓) ได้ ให้อยู่ในดุลพินิจของเลขาธิการที่จะพิจารณาให้ทำสัญญา
หรือให้จ่ายเงินล่วงหน้าได้ตามความจำเป็นและเหมาะสม แล้วแต่กรณี
โดยไม่ต้องมีหลักประกัน
ในกรณีจำเป็นต้องทำสัญญาเป็นภาษาต่างประเทศ
ให้ทำเป็นภาษาอังกฤษ แต่ต้องมีคำแปลตัวสัญญาและเอกสารแนบท้ายสัญญาเฉพาะที่สำคัญเป็นภาษาไทยไว้ด้วย

ข้อ
๒๖
ในกรณีไม่อาจทำหลักฐานเป็นหนังสือสัญญาตามแบบที่เลขาธิการกำหนดให้เป็นอำนาจของเลขาธิการอนุมัติจัดหา
หรือจ้างที่ปรึกษาที่จะพิจารณาเห็นสมควรให้ทำหลักฐานเป็นหนังสือ
หรือหลักฐานในรูปแบบอื่นได้ที่มีผลตามกฎหมาย หรือเป็นหลักปฏิบัติทางธุรกิจ

ข้อ
๒๗ การจัดหาหรือการจ้างที่ปรึกษา
ที่มีวงเงินไม่เกินสองแสนบาท หรือในกรณีที่ผู้ขายหรือผู้รับจ้างสามารถจัดส่งพัสดุ
งานจ้างหรือบริการได้ภายในห้าวันทำการนับแต่วันที่สั่งจัดหา หรือสั่งจ้างที่ปรึกษา
หรือในกรณีที่เลขาธิการเห็นสมควร จะทำใบสั่งจัดหาหรือใบสั่งจ้างที่ปรึกษาหรือหลักฐานอื่นแทนการทำสัญญาก็ได้

ข้อ
๒๘
สัญญาหรือข้อตกลงเป็นหนังสือที่ได้ลงนามแล้ว จะแก้ไขเปลี่ยนแปลงมิได้ เว้นแต่
การแก้ไขนั้นจะเป็นความจำเป็นโดยไม่ทำให้ กบข. ต้องเสียประโยชน์
หรือเป็นการแก้ไขเพื่อประโยชน์แก่ กบข.
การแก้ไขเปลี่ยนแปลงสัญญา
การต่ออายุสัญญา การขยายระยะเวลา การงดหรือลดค่าปรับหรือการเลิกสัญญา
ให้เป็นอำนาจของเลขาธิการ หรือผู้ที่ได้รับมอบหมาย
แต่ถ้าการจัดหาหรือการจ้างที่ปรึกษานั้นมีมูลค่าตั้งแต่สิบห้าล้านบาทขึ้นไป
เมื่อได้ดำเนินการแล้ว ต้องรายงานให้คณะกรรมการ กบข. ทราบด้วย ส่วนกรณีที่มูลค่าการจัดหา
หรือการจ้างที่ปรึกษาครั้งนั้นเกินอำนาจสั่งการและอนุมัติของเลขาธิการ
ให้เป็นอำนาจของคณะกรรมการ กบข.

ส่วนที่ ๕
การตรวจรับพัสดุและบริการ
 

ข้อ
๒๙ การตรวจรับพัสดุและบริการ
ให้เป็นหน้าที่ความรับผิดชอบของฝ่ายสนับสนุนทั่วไป ในกรณีที่ฝ่ายสนับสนุนทั่วไปเห็นว่าพัสดุ
หรืองานบริการใดสมควรจะต้องมีคณะกรรมการตรวจรับพัสดุหรือคณะกรรมการตรวจการจ้าง
ก็ให้เสนอเลขาธิการแต่งตั้งคณะกรรมการตรวจรับพัสดุ
หรือคณะกรรมการตรวจการจ้างขึ้นดำเนินการ
การตรวจรับพัสดุและบริการจะต้องดำเนินการทันทีที่มีการส่งมอบ
และตรวจรับให้เสร็จสิ้นไปโดยเร็วที่สุด เมื่อตรวจรับถูกต้องครบถ้วนแล้ว
ให้ฝ่ายสนับสนุนทั่วไปหรือคณะกรรมการตรวจรับพัสดุ หรือคณะกรรมการตรวจการจ้าง
จัดทำใบตรวจรับ หรือลงนามในหลักฐานการตรวจรับอย่างน้อยสองฉบับ
มอบแก่ผู้ขายหรือผู้รับจ้างหนึ่งฉบับ และฝ่ายสนับสนุนทั่วไปหนึ่งฉบับ เพื่อดำเนินการเบิกจ่ายเงิน
พร้อมรายงานเลขาธิการทราบ และส่งพัสดุให้กับฝ่ายสนับสนุนทั่วไปทันที
ถ้าพัสดุหรือบริการไม่ถูกต้อง
และผู้ผลิต ผู้จำหน่าย
หรือผู้ให้บริการไม่สามารถส่งมอบพัสดุหรือบริการได้ตามข้อกำหนดหรือสัญญา แล้วแต่กรณี
ในกรณีที่ฝ่ายสนับสนุนทั่วไปเป็นผู้ตรวจรับให้ฝ่ายสนับสนุนทั่วไปรายงานพร้อมเสนอความเห็นไปยังเลขาธิการเพื่อพิจารณาสั่งการ
สำหรับกรณีที่คณะกรรมการตรวจรับพัสดุ หรือคณะกรรมการตรวจการจ้างเป็นผู้ตรวจรับ
ให้รายงานผ่านฝ่ายสนับสนุนทั่วไป เพื่อให้ทำความเห็นเสนอเลขาธิการเพื่อพิจารณาสั่งการต่อไป

หมวด ๓
การควบคุมพัสดุ
 

ข้อ
๓๐
ให้ฝ่ายสนับสนุนทั่วไปจัดให้มีคลังพัสดุสำหรับพัสดุที่ต้องใช้ในการปฏิบัติงานเป็นปกติประจำของ
กบข. โดยจะต้องมีการสำรองพัสดุเท่าที่จำเป็นต่อการใช้งานและสอดคล้องกับการใช้งาน

ข้อ
๓๑ พัสดุของ กบข.
ไม่ว่าจะได้มาด้วยประการใด ให้เจ้าหน้าที่คลังพัสดุทำทะเบียนคุมพัสดุ
ตามแบบหรือวิธีการที่เลขาธิการกำหนด
โดยมีหลักฐานการรับและการเบิกจ่ายไว้ประกอบรายการให้ครบถ้วน
กรณีพัสดุใช้คงรูปและมีราคาเกินกว่าห้าพันบาท
หรือพัสดุอื่นที่ฝ่ายสนับสนุนทั่วไปเห็นสมควรควบคุมเป็นรายชิ้น ให้กำหนดให้มีหมายเลขพัสดุนั้นด้วย

ข้อ
๓๒
พัสดุหรือทรัพย์สินใดที่เลขาธิการเห็นสมควรจัดทำสัญญาประกันวินาศภัย
ก็จัดให้มีการทำสัญญาประกันวินาศภัย

ข้อ
๓๓ การให้ยืม หรือนำพัสดุไปใช้ภายนอก
กบข. ให้กระทำได้เฉพาะกรณีที่เป็นประโยชน์แก่ กบข. สมาชิก กบข.
หรือทางราชการโดยตรง และเป็นอำนาจของเลขาธิการหรือผู้ที่ได้รับมอบหมายที่จะพิจารณาอนุมัติ

ข้อ
๓๔ ให้มีการตรวจสอบการรับ -
จ่ายพัสดุ และพัสดุคงเหลือเป็นประจำอย่างน้อยปีละครั้ง

หมวด ๔
การจำหน่ายพัสดุ
 

ข้อ
๓๕ พัสดุที่หมดความจำเป็น
หรือมีสภาพไม่เหมาะสมในการใช้งาน หรือหากใช้งานต่อไปจะสิ้นเปลืองค่าใช้จ่ายมากไม่คุ้มกับประโยชน์ที่จะได้รับ
หรือชำรุดสูญหาย ให้ฝ่ายสนับสนุนทั่วไปดำเนินการจำหน่าย
ก่อนดำเนินการจำหน่าย
ให้ฝ่ายสนับสนุนทั่วไปดำเนินการสอบข้อเท็จจริง
แล้วรายงานเลขาธิการหรือผู้ที่ได้รับมอบหมายเพื่อทราบและสั่งการ เว้นแต่เป็นการชำรุด
หรือเสื่อมสภาพจากการใช้งานตามปกติ
ก็ให้บันทึกรับรองโดยไม่ต้องสอบข้อเท็จจริงก็ได้

ข้อ
๓๖ การจำหน่ายพัสดุตามข้อ ๓๕
ให้ฝ่ายสนับสนุนทั่วไปกระทำโดยวิธีการขายหรือแลกเปลี่ยน
โดยให้นำหลักเกณฑ์การจัดหามาใช้โดยอนุโลม
ส่วนการจำหน่ายโดยวิธีการบริจาค
ทำลาย หรือจำหน่ายเป็นสูญ ให้เป็นอำนาจของเลขาธิการ
เว้นแต่การจำหน่ายที่มีมูลค่าปัจจุบันตามบัญชีเกินสองแสนบาท
ให้เป็นอำนาจของคณะกรรมการ กบข.

หมวด ๕
บทเฉพาะกาล
 

ข้อ
๓๗
การจัดหาพัสดุและการจ้างที่ปรึกษาใดที่อยู่ในระหว่างดำเนินการและยังไม่แล้วเสร็จในวันที่ระเบียบนี้มีผลใช้บังคับ
ให้ดำเนินการต่อไปตามระเบียบคณะกรรมการกองทุนบำเหน็จบำนาญข้าราชการ
ว่าด้วยการพัสดุ พ.ศ. ๒๕๔๕
และระเบียบคณะกรรมการกองทุนบำเหน็จบำนาญข้าราชการว่าด้วยการพัสดุ (ฉบับที่ ๒) พ.ศ.
๒๕๔๖ จนกว่าจะดำเนินการแล้วเสร็จ หรือจนกว่าจะสามารถดำเนินการตามระเบียบนี้ได้


ประกาศ ณ วันที่ ๒๒
มีนาคม พ.ศ. ๒๕๕๐
ศุภรัตน์ ควัฒน์กุล
ปลัดกระทรวงการคลัง
ประธานกรรมการกองทุนบำเหน็จบำนาญข้าราชการ








ปริญสินีย์/ปรับปรุง
๒๖ ธันวาคม ๒๕๕๗
[๑] ราชกิจจานุเบกษา
เล่ม ๑๒๔/ตอนพิเศษ ๗๐ ง/หน้า ๓๐/๘ มิถุนายน ๒๕๕๐